Ego Galterus, Dei gracia Lingonensis episcopus, notum facio tam futuris quam presentibus quod ego et domnus Vivolus, abbas Molismi, et dominus Girardus de Montissalione, Tornodori archidiaconus, consilio Lingonensis capituli freti, necnon hoc ipsum Molismensi laudante capitulo, decrevimus ut Domus-Dei Tornodori terciam partem oblationum que ad altare suum oblate fuerint a parrochianis Sancti-Aniani qui manent a muro porte Rahaut, deforis, usque ad aquam que dicitur Hermenezuns, in perpetuum obtineat, salvo jure Sancti-Aniani. Adnectimus etiam quod Molismensis ecclesia illud idem juris sui ibidem habebit perpetualiter et parrochialiter, quod habet et obtinet in ecclesia Sancti-Petri. Et sciendum est quod monachi Sancti-Aniani consimilem habebunt partem in prefate Domus-Dei ecclesia quam habent in ecclesia Beati-Petri, sicut in cartis eorum continetur. Notandum vero preterea quod, si ecclesia Domus-Dei sacerdote vacaverit, monachi Sancti-Aniani libere et absolute sacerdotem eligent in predicta domo mansurum, ipsumque abbati Molismensi presentabunt, et abbas, more debito, eumdem capellanum presentabit decano, ac ipse abbas et prior Sancti-Aniani illam eamdemque justiciam quam habent in capellano Sancti-Petri habebunt, et in isto, retento jure nostro, et a consuetudinibus quas Lingonensis episcopus habet in aliis sacerdotibus. Et ut ratum et inconcussum deinceps habeatur, sigilli mei auctoritate munio et testium confirmo annotatione. Actum est hoc ab Incarnatione Domini anno Mº Cº LXº IIIIº. Testes: dominus Godefridus, quondam Lingonensis episcopus; Pontius de Revel; Fulco; Hugo et multi alii.